Az anakreoni versek
Vérengező jámbussaid
     Daloljanak szerelmet!
A nyájas ősz Anakreon
     Így szóla Arkiloknak.
De ő saját jámbussait
Nem engedé szerelmetes
     Dalokkal elpuhítni,
     Kemény hangon felelvén.

Üstökbe vész a két öreg:
     Közéjük ugrik Ámor,
S az Arkilok jámbussait
     Apróra szeldelé el,
Ambróziával illeté,
Szerelmivel megmézelé.
     Liéus is leszállván
     Jó borba megfereszté.

Mind felszedé Anakreon
     Múzsája víg örömmel,
Mindjárt boros, szerelmetes
     Dalokra verte őket.
Énnékem is, hogy ott valék,
Belőle egynehányt adott.
     Bor és szerelmetesség
     Csepeg belőle, látod.
Versek